SL Uradni list Evropske unije C 259/3

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2004/C 259/03)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št. 2081/92.

UREDBA SVETA (EGS) št. 2081/92

„BASILICO GENOVESE“

št. ES IT/00194/17.04.2001

ZOP ( X ) ZGO ( )

Seznam se uporablja kot povzetek informacij za namen obveščanja. Za popolne informacije in zlasti za proizvajalce proizvodov, ki jih pokrivata zadevna ZOP ali ZGO, je treba poiskati pojasnila v popolni verziji specifikacij na državni ravni ali pri službah Evropske komisije (1).

1. Pristojna služba v države članice:

Naziv : Ministero delle Politiche Agricole e Forestali Naslov : Via XX Settembre, 20 – 00187 ROMA Tel. : (39-06) 481 99 68 Telefaks : (39-06) 42 01 31 26 E-pošta : qualita@politicheagricole.it

2. Vlagatelj:

2.1 : Naziv : Comitato Promotore D.O.P. Basilico Genovese 2.2 : Naslov : Via Gropallo n.10/5 I-16122 Genova, Tel. (39-10) 87 62 72 2.3 : Sestava : Proizvajalci/predelovalci (x) drugo ( )

3. Tip proizvoda: Razred 1.6 – Sveže sadje in zelenjava.

4. Opis Specifikacij:

(Povzetek zahtev iz člena 4(2))

4.1 Ime:: „Basilico Genovese“

4.2 Opis:: Sveža cela rastlina ustreza avtohtonim ekotipom ali izborom vrste „Ocimum basilicum L.“.

Glavne lastnosti rastline so

rastlina je srednje do zelo visoka, razvejane ali valjaste rasti,

po gostoti listja se uvršča v srednje razrede (srednje nizka, srednje, srednje visoka),

listi so elipsaste oblike,

mehurjavosti stebla in zarez robov ni oz. so zelo šibki ali šibki,

površina lista je ploščata ali izbočena,

aroma mete je popolnoma odsotna,

rastlina ima močan in značilen vonj.

4.3 Geografsko območje:: Geografsko območje, na katerem se prideluje „Basilico Genovese“, je omejeno samo na tirensko pobočje upravnega območja dežele Ligurije, meje pa potekajo po razvodju. Predelava mora biti opravljena na istem območju, da bi bila s tem zagotovljena sledljivost in nadzor denominacije ter ohranjanje kakovosti proizvoda, ki je lahko pokvarljiv.

4.4 Dokazilo o izvoru:: Bazilika se že od antičnih časov prideluje zlasti kot okrasna rastlina in za pridobivanje domnevno zdravilnih eteričnih olj, zaradi česar so jo začeli uporabljati Rimljani, ki so ji pripisovali zdravilne lastnosti.

Danes je zagotovo bolj znana po svoji kulinarični rabi kakor po zdravilnih lastnostih, ki so jih baziliki pripisovali zeliščarstvo in ljudska medicina.

Uporablja se zlasti pri pripravi genovskega pesta, tipičnega italijanskega proizvoda, ki izvira iz Ligurije in je znan po vsem svetu. Postopek priprave genovskega pesta zahteva, da se sestavine zdrobijo v marmornem možnarju z lesenim, marmornim ali steklenim tolkačem.

Glavna sestavina genovskega pesta je bazilika, ki že tradicionalno izhaja iz tirenskega pobočja dežele Ligurija in ima potrebne organoleptične značilnosti za njegovo pripravo, kot so odsotnost arome po meti ter zelo močan in prijeten vonj.

Po neki italijanski kuharski knjigi iz leta 1864 se genovska bazilika uporablja za pripravo nekaterih jedi, pri katerih je uporaba tega zelišča zaradi stalne rabe postala vsakdanja. Že Jacini je v kmetijski raziskavi leta 1883 na ligurski obali kot ustaljeno zabeležil pridelavo bazilike v majhnih toplih gredah, da bi lahko zadostila vedno večjemu povpraševanju po tej rastlini. Zgodovinsko je bilo prvotno jedro pridelave omejeno na genovsko območje, ki je bilo najbližje trgu, pozneje pa se je povpraševanje povečalo in s tem tudi območje pridelave.

Sledljivost proizvoda je zagotovljena s tem, da se morajo proizvajalci „Basilice Genovese“ vpisati v ustrezen seznam proizvajalcev, ki ga pripravlja, vodi in posodablja nadzorni organ. Poleg tega morajo proizvajalci vsako leto trideset dni pred setvijo prijaviti površino setve, uporabljeno vrsto semen in največjo velikost šopka, ki jo nameravajo uporabljati.

Proizvajalec mora poleg tega do 31. januarja naslednjega leta poslati podatke o dejansko pridelanih in trženih količinah.

4.5 Metoda pridobivanja:: Semena, ki se lahko uporabljajo za pridelavo „Basilice Genovese“, morajo biti vrste Ocinum Basilicum L. in imeti značilnosti, navedene v opisu v točki 4.2. Samo lokalno izbrane tipologije so primerne za pridelavo. Pridelava „Basilice Genovese“ lahko poteka v varovanem okolju, če je zagotovljeno primerno zračenje, in na prostem.

V varovanem okolju lahko pridelava poteka na klopeh in v zemlji.

Prepovedana je pridelava „Basilice Genovese“ v substratih, ki ne vsebujejo avtohtone zemlje.

Prepovedana je uporaba metil bromida za razkuževanje zemlje.

Dovoljena proizvodna količina v obdobju celega leta znaša

— v varovani pridelavi 7 000 rastlin/m2/leto,

— na prostem 2 000 rastlin/m2/leto.

— v varovani pridelavi 10 kg/m2/leto,

— na prostem 8 kg/m2/leto.

4.6 Povezava:: Za pedoklimatske razmere na ligurskem območju je značilna ugodna mikroklima za pridelavo bazilike, ki je posledica izvirnega medsebojnega dopolnjevanja in vpliva abiotskih dejavnikov (tla, temperatura, voda, svetloba, veter) in biotskih dejavnikov (živalski in rastlinski organizmi), ki so v pravem razmerju prisotni samo na tem območju. Lastnosti tal so dejavnik, ki omejuje izbor pridelkov, delne spremembe fizičnih lastnosti tal, ki se lahko dovolijo za pridelavo bazilike, pa so posledica izključno posebne tehnike pobiranja pridelka, ki mora potekati tako, da se rastline ne poškodujejo. Možna melioracija tal je pomemben dejavnik pri vodenju pridelave, saj lahko rešuje omejene in očitne težave z drenažo, pri tem pa je videti, da ne vpliva na tipskost končnega proizvoda. Na izbor pridelka neposredno vpliva dnevno gibanje temperature (dnevno nihanje temperature), skupaj z razpoložljivostjo in kakovostjo vode, svetlobe in vetra. Za pridelavo te rastline je ugodna že sama lega ozemlja v Liguriji, saj večji del terena leži v na južnem pobočju v smeri vzporednikov, tako da je pridelek tudi pozimi večji del dneva izpostavljen soncu, hkrati pa je zaradi take lege in zato, ker je območje rahlo vbočeno, zaščiteno pred mrzlimi vetrovi s severa, vzhoda in zahoda, ugoden pa je tudi termoregulacijski učinek morja.

V Liguriji pridelana bazilika je enkratna in neponovljiva mešanica vpliva tal, okolja in kulture. Prav podnebne razmere v Liguriji, za katere so značilni veliko svetlobe tudi v zimskem času, temperatura, ki le redko pade pod 10° C in stalen dotok zmernega zraka z morja, ki se na edinstven način dopolnjujejo s kemično-fizikalnimi lastnostmi tal, s tehničnimi zmogljivostmi in tradicijo kmetov, ustvarjajo končni pridelek, ki ga odlikujejo arome, ki jih v enakem razmerju in količini ni moč najti v baziliki, ki se prideluje drugod. Čeprav Ligurija sodi v podnebno območje spodnjega Lazija in Campanije, je pedološki izvor tal, na katerih se goji bazilika, enak tistemu v spodnjem Piemontu, vendar pa ima Piemont tipično celinsko podnebje, pedološki izvor tal v srednji Italiji pa se razlikuje od ligurskega. Tako je povezava med podnebjem in tlemi s kulturo ligurskih kmetovalcev neponovljiva in izvirna. Za baziliko, ki se prideluje v Piemontu ali v drugih deželah, ki mejijo na Ligurijo, je značilna aroma mete, tista, ki se goji v južnejših predelih pa je odločno močnejša. Primerjava ligurske bazilike z baziliko iz drugih pokrajin pokaže, da se vsebnost eteričnega olja ligurske bazilike odločno razlikuje od bazilik iz drugih dežel, saj vsebnost eteričnega olja bazilike, ki se v celotnem pridelovalnem obdobju prideluje v Liguriji, statistično znatno presega vsebnost eteričnega olja bazilike, pridelane na drugih območjih v Italiji. Razlikuje se tudi sama sestava eteričnega olja kot tudi razmerje med njegovimi sestavinami, kar precej spremeni aromo. Baziliko, ki je bila v celotnem pridelovalnem obdobju gojena v Liguriji, je mogoče takoj ločiti od bazilike, ki je bila pridelana v drugačnem okolju. Pri obravnavi snovi, ki so prisotne v večjih količinah, ali tistih, katerih prisotnost lahko že v majhnih količinah vpliva na končno aromo bazilike, je mogoče jasno ločiti baziliko, pridelano v Liguriji, od bazilike, ki izvira od drugod. Pri označevanju arome in določanju kakovosti genovske bazilike je treba upoštevati ligursko pridelovalno območje.

Bazilika je eden najbolj značilnih in tipičnih ligurskih pridelkov in je simbol tradicionalne kuhinje.

Posebne pedoklimatske razmere na ligurskem območju so oblikovale posebne značilnosti „genovske bazilike“, ki jih odlikuje popolna odsotnost arome mete, močan in prijeten vonj ter posebej bleda barva listov. Pedološke značilnosti, veliko sonca in posebej milo podnebje, v katerem ima pomembno vlogo vetrič, ki piha z morja, so posebnosti pridelovalnega območja. V takem območju so se razvile posebne tehnične zmogljivosti, ki zagotavljajo visoke in stalne standarde kakovosti.

Pridelek bazilike, čeprav je na nacionalni in mednarodni ravni „manj“ pomembna kultura, na regionalni ravni predstavlja pomemben vir dohodka za številna kmetijska podjetja, ki ga pridelujejo celo leto v toplih gredah in poleti na prostem. V Liguriji so že v dvajsetih in tridesetih letih prejšnjega stoletja pripravljali sejme in razstave sadja in zelenjave, na katerih so zgodnje sadje in zelenjava iz toplih gred iz celotne dežele, med njimi tudi bazilika, prejeli največ nagrad. O pomenu teh pridelkov za regionalno gospodarstvo pričajo letopisi o italijanskem kmetijstvu in druge listine, ki so v tistih letih natančno in z zanimanjem opisovali takratne razmere. Bazilika še danes predstavlja pomemben del kmetijstva in kulture na ligurskem območju. Genovska bazilika je enkraten in neponovljiv plod lastnosti tal, okolja in kulture.

4.7 Kontrola::

Naziv : Camere di Commercio Industria Artigianato ed Agricoltura di Genova, Savona, Imperia e La Spezia Naslov : Via Garibaldi n.4, I-16124 Genova

4.8 Označevanje:: Sveža bazilika za trženje mora biti povezana v šopke z najmanj dvema paroma listov in največ štirimi pari listov. Šopek je sestavljen iz treh do desetih rastlin skupaj s koreninami in zavit v živilski papir, označen z oznako DOP, ter povezan vsak posebej. Večji šopki sodijo v razred „bouquet“ in so sestavljeni iz ustreznega števila rastlin v desetih šopkih.

Bazilika, namenjena obrtni in/ali industrijski predelavi, je pakirana v pakete celih rastlin s po največ štirimi pari listov.

Embalaža mora biti iz materiala, ki je skladen z veljavnimi predpisi, in označena z oznako D.O.P. in s polnim znakom podjetja.

4.9 Nacionalne zahteve:: —

(1) Evropska Komisija – Generalni direktorat za kmetijstvo – Urad za politiko kakovosti kmetijskih proizvodov – B-1049 Bruselj